আলেহান্দ্রো গারনাচো
আলেহান্দ্রো গারনাচো ফেরেইরা (স্পেনীয়: Alejandro Garnacho, স্পেনীয় উচ্চারণ: [ˌalexˈandɾo ɡaɾnˈat͡ʃo]; জন্ম: ১ জুলাই ২০০৪; আলেহান্দ্রো গারনাচো নামে সুপরিচিত) হলেন একজন আর্জেন্টিনীয় পেশাদার ফুটবল খেলোয়াড়। তিনি বর্তমানে ইংরেজ ক্লাব ম্যানচেস্টার ইউনাইটেড এবং আর্জেন্টিনা জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় হিসেবে খেলেন। ২০২১ সালে, গারনাচো স্পেন অনূর্ধ্ব-১৮ দলের হয়ে স্পেনের বয়সভিত্তিক পর্যায়ে অভিষেক করেছিলেন। প্রায় এক বছর যাবত স্পেনের বয়সভিত্তিক দলের হয়ে খেলার পর, তিনি আর্জেন্টিনা অনূর্ধ্ব-১৮ দলের হয়ে অভিষেক করেছিলেন।